ธปท.ไม่หวั่นตัวเลขเศรษฐกิจเชื่อดีวันดีคืน
ธปท.ไม่ห่วงการเติบโตเศรษฐกิจ เหตุการบริโภค การลงทุน การผลิต การส่งออก เป็นตัวหนุนให้ฟื้นตัว พร้อมนำปัจจัยดีไปพิจารณาดอกเบี้ย
22 พ.ค. 2555

ธปท.ไม่ห่วงการเติบโตเศรษฐกิจ เหตุการบริโภค การลงทุน การผลิต การส่งออก เป็นตัวหนุนให้ฟื้นตัว พร้อมนำปัจจัยดีไปพิจารณาดอกเบี้ย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ในช่วงนี้การขยายตัวทางเศรษฐกิจ (จีดีพี) ไม่มีปัจจัยอะไรที่น่ากังวล ส่วนข้อมูลที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศออกมาว่าไตรมาสแรกปีนี้โต 0.3% เมื่อเทียบกับระยะเดียวกันปีก่อน และโต 11% เมื่อเทียบกับไตรมาสก่อนหน้านั้น ไม่ได้อยู่ในระดับที่น่าเป็นห่วง และน่าจะมีแนวโน้มขยายตัวได้ดีในระยะต่อไป 



ประสาร
"จากข้อมูลในไตรมาสแรกปีนี้ เศรษฐกิจก็ค่อยๆ กลับมาฟื้นตัวเป็นบวกได้จากปัจจัยทั้ง 4 ด้าน คือ การบริโภคในประเทศและการลงทุนที่เริ่มขยายตัวสูงขึ้นกว่าช่วงก่อนน้ำท่วมแล้ว ขณะที่การผลิตภาคอุตสาหกรรมและการส่งออกก็ขยายตัวไล่ตามกันมา ทำให้แนวโน้มการขยายตัวในระยะต่อไปไม่น่าห่วง เพราะแรงขับเคลื่อนทุกตัวยังทำงานได้"นายประสาร กล่าว
นายประสาร กล่าวว่า ส่วนประเด็นที่ว่าเศรษฐกิจขยายตัวได้ดีแล้ว ยังมีความจำเป็นที่จะต้องใช้อัตราดอกเบี้ยนโยบาย เพื่อช่วยกระตุ้นการเติบโตอีกทางหรือไม่นั้น มองว่าควรรอให้เป็นดุลพินิจของคณะกรรมการนโยบายการเงิน (กนง.) พิจารณาไปตามข้อมูลที่แท้จริงและเหมาะสมกับภาวะเศรษฐกิจดีกว่า โดยการประชุม กนง.ครั้งหน้าจะมีขึ้นในวันที่ 13 มิ.ย.นี้
“เท่าที่ดูปัจจุบันสัดส่วนการลงทุนเราไม่น่าห่วง มีพอสมควร ถ้าดูข้อมูลช่วงก่อนเกิดวิกฤตปี 2540 จะอยู่ที่ระดับ 25% แต่ปัจจุบันน่าจะอยู่ที่ระดับ 16% ซึ่งถือว่าต่ำและเราอยากให้มันขยายตัวเพิ่มขึ้น แต่การดูตัวเลขลงทุนจะดูเฉพาะงบประมาณตัวเดียวไม่ได้ ต้องดูกฎหมายพิเศษที่มีวงเงินไปลงทุนด้วย” นายประสาร กล่าว 
นางสุชาดา กิระกุล รองผู้ว่าการ ด้านเสถียรภาพการเงิน ธปท. กล่าวถึง กรณีที่ สศช.ยังไม่ต้องการให้ กนง.ประเมินเศรษฐกิจไทยปีนี้ไปในทางที่ดีมากกว่าคาดการณ์นำไปกำหนดทิศทางอัตราดอกเบี้ยนโยบายในระยะต่อไปว่า การฟื้นตัวของเศรษฐกิจคงได้นำมาประเมินกำหนดดอกเบี้ยในการประชุม กนง.เหมือนทุกครั้ง ที่จะต้องทำประมาณการเศรษฐกิจใหม่จากข้อมูลเศรษฐกิจและปัจจัยล่าสุด เพื่อมาใช้พิจารณาดอกเบี้ยนโยบายให้เหมาะสม